Projekat zemljišne administracije u BiH

Početkom 2003. godine, GTZ (Njemačka razvojna saradnja pod nalogom BMZ-a, Saveznog ministarstva za saradnju Republike Njemačke) je u Bosni i Hercegovini pokrenula projekat za implementaciju Zakona o zemljišnim knjigama. Projekat je pokrenut uz odlučujuću financijsku pomoć od strane SIDA-e (Švedska agencija za međunarodni razvoj i saradnju), a od 2004. godine i ADA-e (Austrijska agencija za razvoj). Zakon o zemljišnim knjigama je u istovjetnom obliku usvojen u oba bosanskohercegovačka entiteta tokom 2003. godine. Memorandum o razumijevanju o implementaciji Projekta potpisan je između domaćih institucija i GTZ-a 29. aprila 2003. godine.

Neophodna računarska oprema (radne jedinice, serveri, printeri), kao i specifična oprema za odlaganje zemljišnoknjižnih uložaka, obezbijeđena je za svih 48 zemljišnoknjižnih ureda u BiH i njihova odjeljenja. Domaći informatičari izradili su poseban softver pod nazivom LARIS (Land Registry Information Sytem) na osnovu opisa zadataka koji su definisali članovi projektnog tima i domaći partneri. Ovaj softver je instaliran u svim zemljišnoknjižnim uredima. Članovi projektnog tima vršili su obuku zemljišnoknjižnih referenata za rad na ovom softveru i pružali im neophodnu podršku, tako da je sada ovaj softver u upotrebi u svim zemljišnoknjižnim uredima.  U okviru ovog Projekta čine se ogromni napori i u oblasti kontinuirane edukacije zemljišnoknjižnih referenata putem seminara i radionica sa ciljem da se oni upoznaju sa reformiranim pravnim okvirom, te da se pripreme za polaganje stručnog ispita. Redovno se u okviru Projekta pruža pomoć ministarstvima pravde kako bi se pravni propisi prilagodili najboljim primjerima iz prakse.

Deset diplomiranih pravnika zaposleni su na ovom Projektu u svojstvu regionalnih koordinatora kako bi pružali podršku partnerima Projekta na terenu, a Projekat finansira oko 80 privremenih sudskih asistenata koji pružaju pomoć uposlenicima zemljišnoknjižnih ureda u obavljanju njihovih zadataka. Većina privremenih sudskih asistenata su mladi diplomirani pravnici kojima je ovo prvo zaposlenje nakon studija.

Od početka 2006. godine, u Projekat je uključena i katastarska komponenta u cilju promocije saradnje između katastra i zemljišne knjige što predstavlja osnovu za pouzdana i sigurna imovinska prava, kao i za razvoj usluga u oblasti zemljišne administracije. Potpisan je novi Memorandum o razumijevanju 22. marta 2006. godine. Sada Projekat nosi naziv Projekat zemljišne administracije i stoga će se u okviru njega pružanje podrške proširiti na geodetske uprave kako bi bio implementiran savremeni sistem za upravljanje katastarskom bazom podataka, kao i na pilot općine u kojima će biti implementiran geografski informacioni sistem.

